ANAN เผย 5 เดือนมียอดขาย 1.1 หมื่นลบ.ลุ้นทั้งปีเกินเป้า 2.5-2.6 หมื่นลบ.
ANAN เผย 5 เดือนมียอดขาย 1.1 หมื่นลบ.ลุ้นทั้งปีเกินเป้า 2.5-2.6 หมื่นลบ.
8 มิ.ย. 2558

นายเสริมศักดิ์ ขวัญพ่วง ประธานเจ้าหน้าที่บริหารด้านการลงทุน บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า บริษัททำยอดขาย 5 เดือนได้แล้วอยู่ที่ 1.1 หมื่นล้านบาท อีกทั้งยังมั่นใจว่ายอดขายในปีนี้จะเกินเป้าหมายที่ตั้งไว้ที่ 2.5-2.6 หมื่นล้านบาท หลังโครงการคอนโดมิเนียมใหม่ที่บริษัทได้เปิดตัวในช่วงต้นปี 2 โครงการ มูลค่ารวมกว่า 1 หมื่นล้านบาทได้รับผลตอบรับเป็นอย่างดี
ส่วนในเดือนมิถุนายนนี้เตรียมเปิดโครงการใหม่ทั้งหมด 4 โครงการ มูลค่ารวมกว่า 5 พันล้านบาท แบ่งเป็นทาวน์โฮม 3 โครงการ มูลค่า 3 พันล้านบาท และโครงการคอนโดมิเนียม 1 โครงการ มูลค่า 2 พันล้านบาท อีกทั้งในครึ่งปีหลังบริษัทจะยังเดินหน้าเปิดโครงการคอนโดมิเนียมใหม่ทั้งหมดอีก 6 โครงการ มูลค่า 1.7 หมื่นล้านบาท ซึ่งจะสนับสนุนยอดขายในช่วงครึ่งปีหลังให้สามารถทะลุเป้าได้
ด้านรายได้บริษัทยังมั่นใจเป็นไปตามเป้าหมายที่ 1-1.1 หมื่นล้านบาท โดยปัจจุบันบริษัทมีมูลค่ายอดขายรอโอน (Backlog) อยู่ที่ 3.4 หมื่นล้านบาท ซึ่งจะรับรู้รายได้ปีนี้ 6.05 พันล้านบาท และส่วนที่เหลือทยอยรับรู้ไปถึงปี 61
นายเสริมศักดิ์ กล่าวว่า แนวโน้มผลการดำเนินงานในไตรมาส 2/58 คาดว่าใกล้เคียงกับไตรมาส 1/58 ที่มีรายได้อยู่ที่ 1.2 พันล้านบาท โดยคาดว่าไตรมาส 2/58 จะมีรายได้อยู่ที่ 1.11 พันล้านบาท เนื่องจากการโอนโครงการคอนโดมิเนียมน้อยกว่าไตรมาส 1/58 ซึ่งโครงการคอนโดมิเนียมส่วนใหญ่จะไปโอนมากในช่วงไตรมาส 3/58 – ไตรมาส 4/58 ซึ่งผลักดันให้ผลการดำเนินงานในช่วงครึ่งปีหลังดีกว่าครึ่งปีแรก
ส่วนงบซื้อที่ดินในปีนี้ตั้งไว้ที่ 5 พันล้านบาท ใช้ไปแล้ว 2.5 พันล้านบาท โดยที่ดินที่บริษัทมีความสนใจจะซื้อเป็นที่ดินเกาะแนวรถไฟฟ้าในกรุงเทพฯ สำหรับอัตราการปฏิเสธสินเชื่อของโครงการคอนโดมิเนียมในช่วงไตรมาส 1/58 อยู่ที่ 2.6% เพิ่มขึ้นจากไตรมาส 4/58 ที่ 1.1% และอัตราการปฏิเสธสินเชื่อของโครงการแนวราบอยู่ที่ 19.8% ซึ่งลดจากไตรมาส 4/58 ที่ 28%